Donald Trump hadde superuke før han sopte inn seire på supertirsdag
ARLINGTON, VIRGINIA (Aftenposten): Donald Trump gjorde nesten rent bord på supertirsdag. Rivalen Nikki Haley overrasket med én seier. Her er seks punkter etter nattens resultater. Allison DeMello ser sin stemmeseddel forsvinne inn i maskinen og ser litt avventende på den. Sjefen i valglokalet, Allison Foley, forklarer hvordan det fungerer.  – Maskinen tar imot stemmeseddelen. Da er den godkjent. Hvis ikke, blir den spyttet ut igjen, sier hun. Oppmøtet i denne valgkretsen 5 kilometer fra Det hvite hus på årets supertirsdag var litt labrere enn normalt. Det var det trolig to grunner til: For det første hadde mange stemt på forhånd. For det andre var det fra før ikke veldig sterk tvil om hvem som blir kandidater til høsten. 1. Sopte inn stater Seirene haglet inn til Trump ut over tirsdag kveld. Nikki Haley vant i én delstat: Vermont.  Ingen stat på supertirsdag ga færre delegater – 17 – til sommerens landsmøte i partiet. I løpet av de neste ukene kan Trump ha sikret seg så mange delegater at han har vunnet. Det tallet er 1215. Da har Haley ikke engang i teorien en sjanse. – Det har vært en utrolig kveld, sa Trump tirsdag kveld til jublende tilhengere på Mar-a-Lago i Florida. 2. Gir Nikki Haley seg? Med Vermont tirsdag og D.C. søndag har Haley to seire i lommen. Trump ligger i praksis uslåelig langt foran. Dermed lurer alle på hva hun gjør nå? Gir hun seg? Vil hun i så fall stille seg bak Trump? Donald Trump nevnte for sin del ikke Haley én gang i sin seierstale. Han sa derimot at partiet snart vil bli forent. Haleys talsperson var onsdag morgen norsk tid vag om fremtiden. – Enhet oppnås ikke ved bare å si at vi står sammen. I stat etter stat er det en stor blokk republikanske velgere som er dypt uroet av Donald Trump. Det er ikke en enhet vårt parti trenger for suksess, sier Olivia Perez-Cubas i en uttalelse. 3. Trumps superuke Suksessen supertirsdag følger nesten en uke med gode nyheter for Trump.  4. Hva med Joe Biden? Joe Biden gjorde i praksis rent bord i sitt parti. Det er ikke uvanlig for en sittende president. Ett positivt trekk for ham: I mange stater møtte nesten like mange demokrater som republikanere opp. Selv om Bidens utfordrere er langt unna å ha like høy profil og like sterk støtte som Nikki Haley. – I dag gjorde millioner av velgere over hele landet sine stemmer hørt. De viste at de er klare til å slåss mot Donald Trumps ekstreme planer for å ta oss bakover i tid, sa Biden i en uttalelse tirsdag kveld. Og i Arlington i Virginia kom mange til valglokalene for å stemme på Biden selv om det ikke var noen tvil om at han kom til å vinne både der og andre steder. Rob Brady var en av dem. – Biden får ikke nok anerkjennelse for det han gjør. Jeg er ikke urolig for alderen hans. Jeg er opptatt av hva han får til, sier Brady. Den tidligere forsvarsmannen mener Trumps kandidatur gjorde valget lett. – Donald Trump er ikke et godt menneske. Joe Biden er et svært godt menneske, sier han. 5. Hva er velgerne opptatt av? Normalt sier velgere at én ting er viktigst: økonomien. Dette har så langt vært trøblete for Biden.  Selv om USAs økonomi har vært brakt tilbake fra kanten av stupet og har vært på opptur en stund, er folk urolige for utsiktene. Særlig har høye priser bidratt til økonomisk tungsinn. I valgdagsmålingene nå sier folk at innvandring er viktigst. Dette er enda et område der Biden har slitt med tilliten. Sist uke holdt han og Trump møter på Mexico-grensen samtidig.  6. Hva skjer nå? Nå er det ventet at høstens valgkamp skyter fart allerede før det er vår mange steder. Ikke minst venter mange på det som skjer torsdag. Da holder Joe Biden den årlige talen om nasjonens tilstand i USAs kongress. Det vil bli fulgt nøye med på både hva han sier og hvordan han sier det.
Donald Trump vant nesten alle delstatene på supertirsdag. Han ligger svært langt foran rivalen Nikki Haley, som tok en enkelt seier i Vermont.  Trump vant etter en en uke med en rekke gode nyheter. Blant annet vant han én sak i USAs høyesterett. Ikke alt ser mørkt ut for Joe Biden. Mange demokrater møtte opp og stemte på ham selv om utfallet var gitt. 